РЕШЕНИЕ НА СЪВЕТА
от 3 юни 2008 година
за отмяна на Решение 2005/182/ЕО за съществуването на прекомерен дефицит в Словакия
(2008/562/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 12 от него,
като взе предвид препоръката на Комисията,
като има предвид, че:
(1)
С Решение 2005/182/ЕС на Съвета (1), по препоръка от Комисията, в съответствие с член 104, параграф 6 от Договора, бе решено, че в Словакия съществува прекомерен дефицит. Съветът отбеляза, че дефицитът по консолидирания държавен бюджет е 3,6 % от БВП през 2003 г., което надвишава референтната стойност от 3 % от БВП съгласно Договора.
(2)
На 5 юли 2004 г., в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. относно определяне и изясняване на прилагането на процедурата при прекомерен дефицит (2), Съветът, въз основа на препоръка от Комисията, отправи препоръка към Словакия с оглед прекратяване на ситуацията на прекомерен дефицит най-късно до края на 2007 г. Препоръката бе направена обществено достояние.
(3)
Съгласно член 104, параграф 12 от Договора, решение на Съвета за съществуването на прекомерен дефицит се отменя, когато по мнението на Съвета прекомерният дефицит в съответната държава-членка е бил коригиран.
(4)
В съответствие с Протокола относно процедурата при прекомерен дефицит, приложен към Договора, Комисията предоставя данни за изпълнението на процедурата. Като част от прилагането на протокола държавите-членки предоставят данни за държавния дефицит и дълг, както и за други свързани с тях променливи два пъти годишно, а именно преди 1 април и преди 1 октомври, в съответствие с член 4 от Регламент (ЕО) № 3605/93 на Съвета от 22 ноември 1993 г. за прилагане на Протокола относно процедурата при прекомерен дефицит, приложен към Договора за създаване на Европейската общност (3).
(5)
Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93, след направената от Словакия преди 1 април 2008 г. нотификация, и въз основа на прогнозата на службите на Комисията от пролетта на 2008 г., се налагат следните заключения:
-
в резултат на ревизиране на данните след решението на Съвета от 2004 г. за съществуване на прекомерен дефицит, дефицитът по консолидирания държавен бюджет остана на равнище под 3 % от БВП през 2003-2005 година. След нарастване на дефицита до 3,6 % от БВП през 2006 г., той бе намален до 2,2 % от БВП през 2007 г., което е под референтната стойност от 3 % от БВП. За сравнение, официалната прогноза за дефицита, заложена в актуализираната през декември 2006 г. програма за сближаване, беше 2,9 % от БВП,
-
фискалната консолидация беше благоприятно повлияна от висок ръст на БВП, заетостта и приходите, което позволи съотношението на разходите спрямо БВП да намалее с по-бързи темпове отколкото съотношението на приходите спрямо БВП. Спадът в съотношението на разходите спрямо БВП беше също в резултат на политика за ограничаване и за реформи на разходите, като например значително ограничаване на социалните обезщетения. Въпреки това, ползите от цикличните движения в посока повишаване и растеж не бяха напълно използвани за целите на фискална консолидация. Затова според оценките структурният дефицит (т.е. дефицитът, коригиран спрямо фазата на икономическия цикъл, без еднократните и други временни мерки) се е влошил от 1 % от БВП през 2003 г. до около 3 % от БВП през 2006 г., преди да се подобри до около 2 % от БВП през 2007 г. Част от влошаването на структурния дефицит обаче може да се обясни с въвеждането през 2005 г. на втория частно финансиран пенсионен стълб, като се изчислява, че преводите към този стълб са нараснали от 0,8 % от БВП през 2005 г. на 1,2 % и на 1,3 % от БВП съответно през 2006 г. и 2007 г. Също увеличаването на данъците върху цигарите, предшествано от значително презапасяване с цигари на различните етапи на веригата на дистрибуция, доведе до съществена промяна в данъчните приходи, което имаше за резултат допълнителни данъчни приходи за 2003 г., 2005 г. и 2007 г., последвани от равностоен спад в приходите през последвалите години,
-
за 2008 г. прогнозата на службите на Комисията от пролетта на 2008 г. предвижда основният дефицит допълнително да бъде намален до 2,0 % от БВП, най-вече в резултат на очаквания за продължаващ висок ръст и някои мерки за повишаване на приходите, като разширяване на данъчната основа за корпоративно облагане и облагане на доходите на физически лица и повишаване на максималната горна граница за вноските за обществено осигуряване. Тези мерки са в съответствие със заложената през февруари 2008 г. официална прогноза за дефицит от 2,0 % от БВП. За 2009 г., при условие че политиката не се промени, в прогнозата от пролетта се предвижда увеличаване на дефицита до 2,3 % от БВП. Това показва, че дефицитът е бил сведен под референтната стойност от 3 % от БВП по убедителен и устойчив начин,
-
въпреки това през 2008 г. се очаква структурното салдо да се влоши с близо процентен пункт от БВП, и, ако няма промяна в политиката, с процентен пункт през 2009 г. Това трябва да се разглежда на фона на необходимостта от постигане на средносрочната цел (СЦ) за бюджетната позиция, която за Словакия е структурен дефицит под 1 % от БВП,
-
държавният дълг остава значително под референтната стойност от 60 % от БВП. Той намаля от 42,4 % от БВП през 2003 г. на 29,4 % през 2007 г. Според прогнозата от пролетта на 2008 г., съотношението на дълга се очаква като цяло да остане стабилно за прогнозния период (при положение, че няма промяна в политиката).
(6)
По мнението на Съвета, прекомерният дефицит в Словакия е бил коригиран и следователно Решение 2005/182/ЕО следва да бъде отменено,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че ситуацията на прекомерен дефицит в Словакия е коригирана.
Член 2
Решение 2005/182/ЕО се отменя.
Член 3
Адресат на настоящото решение е Словашката република.
Съставено в Люксембург на 3 юни 2008 година.